Vir ’n artikel oor die oblast met dieselfde naam, sien Twer-oblast. Twer (Russies: Тверь) is ’n stad in Rusland en die hoofstad van die federale deelgebied Twer-oblast. Dit is deel van die Sentrale Federale Distrik en is geleë by die samevloei van die Wolga- en die Twertsa-rivier. Dit was van 1931 tot 1990 bekend as Kalinin (Кали́нин). Die Wolga verdeel die stad in twee dele, noord en suid. Die Twertsa verdeel die linkeroewer (noord) in wes en oos en ’n derde rivier, die Tmaka, verdeel die regteroewer in oos en wes. Twer, wat 180 km noord van Moskou lê, was voorheen die hoofstad van ’n magtige Middeleeuse staat in die Russiese Ryk met ’n bevolking van 60 000 op 14 Januarie 1913. Die stad se huidige inwonertal is 414 606 (2015-raming). Daar word algemeen aanvaar Twer se stigtingsdatum is 1135, hoewel daar nie konsensus daaroor is nie. Sommige ramings is tot so laat as die tweede helfte van die 13de eeu. Die stad se naam is van Finse oorsprong, Tiheverä.